སྟབས་ལེགས་པ་ཞིག་ལ།ངའི་སེམས་ནང་ཛ་དྲག་གི་བསམ་བློ་འདི་ཤར་བའི་མོད་ལ་འཕགས་པ་ཤིང་དཀོན་མཆོད་རྟེན་གྱི་སྐོར་ལམ་དུ་དུང་འཁོར་ཆེན་པོ་ཞིག་བཞེངས་རྒྱུར་རན་པའི་ས་ཆ་ཞིག་ང་ལ་བདུན་ཕྲག་སྔོན་མ་ཕུལ་བྱུང༌།ང་རང་ཤིན་ཏུ་དགའ་པོ་བྱུང་ཞིང༌།ང་ཚོའི་ལས་འབྲས་དེ་ཙམ་དམན་པོ་མི་འདུག་སྙམ་པའི་བློ་སྤོབས་བྱུང༌།ད་ཆ་ང་ཚོ་ཚང་མ་མཉམ་རུབ་ཀྱིས་ལས་འཆར་དེ་བསྒྲུབ་དགོས་པ་རེད།ངས་འབྲུག་པ་ཨེ་ཤི་ཡར་ལས་འཆར་འདིའི་ཆེད་དཔལ་འབྱོར་འདུ་འགོད་གོ་སྒྲིག་དང་མཐུན་སྦྱོར་བྱེད་དགོས་པའི་རེ་བསྐུལ་བྱས་པ་ཡིན།འདི་འགྲུབ་དང་མ་འགྲུབ་ནི་ང་ཚོའི་བསོད་ནམས་དང་ཡེ་ཤེས་ལ་རག་ལུས་པ་རེད།གོ་སྐབས་འདི་ཤོར་ན་ཡང་སྐྱར་གོ་སྐབས་འདི་འདྲ་ཞིག་ཐོབ་མིན་བརྗོད་ཁག་པོ་རེད།ང་ཚོས་ལས་འཆར་མང་པོ་ཞིག་གི་ཆེད་དུ་དཔལ་འབྱོར་འདུ་འགོད་བྱེད་བཞིན་པར་བརྟེན།ད་ལམ་ལས་འཆར་འདིར་སྦྱིན་བདག་༡༠༨ལས་མི་དགོས་པའི་ཚད་བཟོས་པ་ཡིན།ཡང་རྒྱུ་རྐྱེན་འདྲ་མིན་དབང་གིས་འདིར་མཉམ་ཞུགས་བྱེད་མ་ཐུབ་མཁན་ཚོ་བློ་ཕམ་བྱེད་མི་དགོས།རྗེས་སུ་ཡི་རང་གྱིས།ལས་འཆར་འདི་བསྒྲུབས་རྗེས་མ་འོངས་པར་ལོ་ལྟར་ང་ཚོ་མཉམ་འཛོམས་ཀྱིས་གཟུངས་སྔགས་བཟླས་ཏེ་སྤྱི་སྒེར་གྱི་སྡིག་སྒྲིག་འབྱོང་ཐབས་བྱེད་ཆོག་གི་རེད།